Julie Rademacher (S), 2009-04-24:
Jeg synes, det er utrolig ærgerligt, at hr. Søren Espersen nogle gange ikke er lidt mere optimistisk i forhold til Danmarks fremtid, men så sandelig også i forhold til Grønlands fremtid.
Der er et valg, der er skudt i gang i Grønland i øjeblikket, det grønlandske folk skal vælge deres nye politikere.
Skal vi nu ikke se, hvad der kommer ud af det, kigge frem, kigge med nye øjne på selvstyret, tro på, at grønlænderne kan?
Jeg tror på, at grønlænderne kan.
Derfor mener jeg også, at hr. Søren Espersen om nogen lige må klappe hesten en ekstra gang og så, ja, finde det gode humør, det optimistiske, de mange pæne statistikker, de forbedringer, der også kommer frem, og så netop gå konstruktivt til tingene og fokusere på, at grønlænderne også gerne vil have grønlandske løsninger på grønlandske problemer, ligesom vi som danskere - hvilket Dansk Folkeparti jo netop står for - gerne vil have danske løsninger på danske problemer.
Der har overordnet set været en rigtig god og positiv udvikling i det grønlandske samfund, siden hjemmestyret blev indført, men der er stadig væk mange problemer, som det grønlandske samfund slås med bl.a. i forhold til børn og andre udsatte grupper, som vi diskuterer her i dag.
Socialdemokraterne mener, at de fattige og forsømte grønlandske børns forhold bør forbedres, men dette bør absolut ske med respekt for de foreliggende aftaler og dermed respekt for hjemmestyret og det grønlandske folk.
Vi mener, at det er vigtigt at understrege, som den tidligere og også den nuværende statsminister har gjort, at konkrete løsninger af grønlandske problemer er svære og nogle gange også umulige at fjernstyre her fra København.
Vi mener, at der med indførelsen af selvstyre er lagt op til, at der skal findes grønlandske løsninger på grønlandske problemer.
Derfor hører løsningerne af disse problemer hjemme i det nuværende hjemmestyre og kommende selvstyre.
Samtidig vil vi understrege, at vi som danskere vil bistå alt, hvad vi kan, med viden, ekspertise og knowhow til at løse såvel sociale som andre problemer i Grønland.
Grønland ligger mange danskere nær, og vi har mange gode eksempler på dansk-grønlandske miks.
Derfor tager Socialdemokraterne også kraftigt afstand fra den fremmedfjendske herskermentalitet, som Dansk Folkeparti og også nu hr. Per Ørum Jørgensen står for.
Vi mener, det er forkert at gå ud og true med økonomiske sanktioner og fjerne bloktilskuddet, når det netop handler om at give en konstruktiv håndsrækning.
Fra hr. Per Ørum Jørgensens og Dansk Folkepartis side er der tale om ren populisme, mener vi.
Derfor bifalder vi de initiativer, der er blevet igangsat, efter socialområdets ressort er blevet overgivet til hjemmestyret.
Det glæder os, at det grønlandske hjemmestyre har initiativer i gang i Grønland, som andre allerede har været inde på og vil komme ind på, og gør noget ved de problemer, der allerede er opstået.
Dog vil vi gerne understrege, at Danmark har det folkeretlige ansvar for Grønlands overholdelse af internationale forpligtelser, også for sagsområder, som hjemmestyret har overtaget.
Derfor støtter vi det forslag til vedtagelse, som regeringspartierne og De Radikale er enige om, at Folketinget opfordrer regeringen til at følge internationale organers udtalelser om forholdene for børn i Grønland tæt og på den baggrund vurdere, om der er behov for at tage yderligere initiativer med henblik på at sikre overholdelsen af rigets internationale forpligtelser.
Blot, så der ikke opstår nogen misforståelser,
vil jeg her læse forslag til vedtagelse nr. V 68 højt: »Folketinget konstaterer, at der er behov for en styrket indsats på det sociale område i Grønland og opfordrer regeringen til at intensivere samarbejdet med hjemmestyret på dette område.
Regeringen opfordres derfor til at stille sin ekspertise og erfaring til rådighed for de grønlandske myndigheder samt drøfte mulige tiltag med hjemmestyret.
Folketinget konstaterer samtidig, at regeringen har det folkeretlige ansvar for Grønlands overholdelse af internationale forpligtelser, også på sagsområder som hjemmestyret har overtaget.
Derfor opfordrer Folketinget regeringen til at følge internationale organers udtalelser om forholdene for børn i Grønland tæt og på den baggrund vurdere, om der er behov for at tage yderligere initiativer med henblik på at sikre overholdelsen af rigets internationale forpligtelser.«
Det skulle være nok.
Mange tak for ordet.
Hvis jeg lige skal komme med en sådan lidt anderledes bemærkning, kan jeg da sige, at jeg på ingen måde føler mig forpligtet til at følge Siumut.
Når det er sagt, vil jeg sige, at jeg også ved, at Siumut i mange år har gjort et godt stykke arbejde.
I forhold til UNICEF og i forhold til den alvorlige situation føler jeg mig i høj grad forpligtet til at beskæftige mig med det her.
Så jeg vil da sige til hr. Per Ørum Jørgensen, at jeg er glad for, at han nu vil gå i konstruktiv dialog om den her problemstilling og ikke kun true med den økonomiske hammer.